text: Spritbilist gik amok og truede betjent
  05 marts 2016 kl. 05.48
  En mand blev stoppet og sigtet for spritkørsel i Nordenskov ved Varde. Han blev så ophidset, at han truede en betjent på livet.
  Manden fik præsenteret 8-9 sigtelser for sin optræden, oplyser vagtchef Ole Aamann, Syd- og Sønderjyllands Politi, til TV SYD. Og han er tidligere dømt for spirituskørsel, så hans bil blev beslaglagt.
  Episoden skete kl. 2.21. Bilisten blev stoppet i Nordenskov, og i den forbindelse brugte han ”fornærmende sprog” overfor patruljen, som vagtchefen udtrykker det.
  Det blev han præsenteret en sigtelse for. Men manden faldt ikke til ro – og kl. 2.30 truede han betjentene  på livet.
  Næsten på samme tid – kl. 2.23 – oplevede en anden politipatrulje vold mod tjenestemand i Varde. Her sparkede en anholdt mod politibetjentene.
  